1Abrahamachea puta Davidachea puta, Krista Jezuche he vonxa-vollichi xivddi. 2Abraham' Izakacho bapui; Izak Jakobacho bapui; Jakob Judasacho ani tacheam bhavancho bapui; 3Judas Faresacho ani Zaracho bapui (tanchi avoi Tamar); Fares Ezronacho bapui; Ezron Araamacho; 4Araam' Aminadabacho; Aminadab Naxonacho bapui; Naxon Salmonacho; 5Salmon Boazacho bapui (tachi avoi Rahab); Boaz Obedacho bapui (tachi avoi Ruth); Obed Jes'secho bapui; 6Jes'se David razacho bapui. David Solomanvacho bapui (tachi avoi Uriasachi potinn); 7Solomanv Roboa-macho bapui; Roboam' Abijacho; Abija Asacho; 8Asa Josafatacho bapui; Josafat Joramacho; Joram' Uzziahcho; 9Uzzziah Jotamacho bapui; Jotam' Ahazacho; Ahaz Hezekiahcho; 10Hezekiah Manas'sesacho bapui; Manas'ses Amosacho; Amos Josiacho 11Josia Jekoniacho ani tacheam bhavancho bapui; he Babilioniechea pordesachea kallar zolmole. 12Babiloniechea pordesa uprant: Jekonia Salatielacho bapui; Salatiel Zerubabelacho; 13Zerubabel Abiudacho; Abiud Eliaki-macho bapui; Eliakim' Azoracho; 14Azor Zadokacho; Zadok Akimacho bapui; Akim' Eliudacho; 15Eliud Eleiazaracho; Eleiazar Mat'thanacho bapui; Mat'than Jakobacho; 16Jakob bapui Juzecho; ho Mariecho poti; hinnem Krist mhonntat tea Jezuk zolm dilo.
17Mhonntôch soglleô pinddka mellun hixôb oso: Abrahama thaun Davida porian chouda pinddka; Davida thaun Babiloniechea pordesa porian chouda; ani Babiloniechea pordesa thaun Krista porian chouda.
18Kristacho zolm oso zalo: Tachê avoi Mariek ani Juzek lognachem utor zal'lem ; punn tim ektthãi jieunchê adinch, Povitr Atmeachê podven ti gorbest asa mhonn gomun ailem. 19Ticho poti Juze nitivont monis aslo ani tichem nanv ubounk taka khuxi nasli, dekhun tika guptim soddun diunk to ievjitalo. 20Oxem korunk tannem tharav ghetlo tedna, ovchituch taka sopnant Sorvesporacho êk dut dixtti poddlo. Devdutan sanglem: "Juze, Davidachea puta, Mariek tuji potinn korun gheunk bhie naka; kiteak tichea kusveant gôrb asa to Povitr Atmeachê podven sombhovla. 21Ti eka putak zolm diteli ani tum Taka Jezu mhonn nanv ditoloi , kiteak Aplê porjek ticheam patkantli soddoitolo to Toch." 22-23Sorvesporan provadea vorvim oxem sanglelem: "Polleiat, ek ankvar cheddum gorbest zatelem , ani tem eka putak zolm ditelem, ani taka Immanuel (mhonngê 'Amchê sovem Dev'), oxem nanv ghaltelim." Hem utor pallon ieunchê khatir hem sogllem ghòddlem.
24Nhidentlo utthun, Devdutachea hukume pormannem Juzen kelem, ani tika apli potinn korun ghetli; 25ani tinnem aplea Putak zolm dii-sôr tannem tichê lagim linga-ekvôtt korunk na . Ani Juzen taka Jezu mhonn nanv dilem.
